MEDDELELSE FRA KOMMISSIONEN om løn og pensioner

(forelagt af Kommissionen i henhold til artikel 283 i traktaten om oprettelse af Det Europæiske Fællesskab)

MEDDELELSE FRA KOMMISSIONEN

om løn og pensioner

1. Indledning

Den 1. marts 2000 vedtog Kommissionen hvidbogen om reform af Kommissionen; et af de vigtigste aspekter i reformen er udvikling og bedre udnyttelse af de menneskelige ressourcer i Kommissionen. Ifølge hvidbogen vil Kommissionen foretage en række ændringer af personalevedtægten.

Der er planlagt et formelt forslag fra Kommissionen til Rådet med en redegørelse for de ændringer, der er behov for i forbindelse med reformen, til december 2001. Denne dato, som er fastsat under hensyntagen til procedurerne for intern samråd og de lovfæstede interinstitutionelle høringsprocedurer, kan ikke rykkes frem.

Der er to spørgsmål, der skal behandles parallelt: Den metode, der anvendes til den årlige løntilpasning, og pensionsordningen.

*Løn: Den nuværende metode for den årlige tilpasning af lønninger og pensioner for personalet i EU-institutionerne og anvendelsen af det midlertidige bidrag udløber 30. juni 2001. For at undgå, at fællesskabsinstitutionerne på denne dato ikke længere har nogen godkendt metode, skal Kommissionen fremsætte forslag til en ny ordning i løbet af 2000.

*Pensioner: I henhold til personalevedtægtens artikel 83 skal pensionsordningen have aktuarmæssig balance. Heri er også anført de ændringer, der skal gennemføres, hvis dette ikke er tilfældet. En aktuarmæssig undersøgelse af pensionsordningen er blevet gennemført for nylig. Kommissionen er for øjeblikket ved at gennemføre en omfattende analyse, og den vil på basis heraf udarbejde forslag til, hvorledes der bedst på lang sigt kan sikres en aktuarmæssig balance.

Institutionerne er således i den situation, at der skal finde to forskellige forhandlinger sted, som begge kan medføre ændringer af personalevedtægten: de første om metoden og pensionerne fra midt i 2000, de andre om reformen fra december 2001.

Selv om der ikke er nogen lovfæstet forpligtelse til at behandle de to sager sammen, har de begge indflydelse på personaleudgifterne. Visse aspekter af reformerne kan desuden få indflydelse på den individuelle lønstruktur. Gennemføres de to forhandlinger hver for sig, betyder det, at der skal træffes beslutninger på løn- og pensionsområdet, uden at man kender de fulde konsekvenser.

Den bedste løsning for begge parter - personalet og institutionerne - ville således være, at der fra december 2001 føres samlede forhandlinger om såvel lønninger og pensioner som revisionen af vedtægten.

Hvis dette skal kunne gennemføres, vil det være nødvendigt at forlænge den gældende ordning for lønninger og pensioner i en begrænset periode.

2. Foreslået strategi

Den af Kommissionen foreslåede strategi ser således ud:

2.1. Først for en periode på to år at forlænge "1991-metoden", som omfatter den nuværende løn- og pensionsordning.

Vedlagte udkast til forslag drejer sig således om at forlænge de to elementer i aftalen, som ellers vil udløbe 30. juni 2001 (metoden for tilpasning af løn og det midlertidige bidrag).

2.2. For det andet vil Kommissionen til december 2001 forelægge Rådet et samlet forslag til revision af personalevedtægten, som vil omfatte reformen, den nye metode og de foranstaltninger, der skal sikre en langsigtet aktuarmæssig balance i pensionsordningen.

*Reformen

Som en institution med et internationalt personale mener Kommissionen, at udbetalinger af løntillæg til personalet, herunder udlandstillægget, stadig er rimeligt og nødvendigt. Den vil gennemgå de forskellige bestemmelser i vedtægten vedrørende lønningerne med henblik på at gennemføre de forskellige dele af den administrative reform og navnlig:

-en forenkling af reglerne for gennemførelse og forvaltning af ordningen og

-en teknisk ajourføring, der tager hensyn til udviklingen i samfundet.

*Ny metode

*Kommissionen er af den opfattelse, at den nye metode fortsat skal respektere de to grundlæggende principper om parallellisme og samme købekraft. Målet er derfor:

-at tilpasse lønnen til købekraftsudviklingen i de nationale administrationer, som afhænger af de forskellige arbejdsmarkedsvilkår og af udviklingen i medlemsstaternes politik på det økonomiske, budgetmæssige, sociale og arbejdsmarkedsmæssige område

-at sikre samme købekraft for alle EU-ansatte på de forskellige tjenestesteder, idet der tages hensyn til den familiemæssige situation og leveomkostningerne på tjenestestedet

-at indgå en tilfredsstillende aftale og således udelukke risikoen for arbejdskonflikter i forbindelse med årlige forhandlinger.

*Pensioner

Kommissionen vil fremsætte de nødvendige forslag og vil i den forbindelse:

-tage hensyn til den aktuarmæssige balance i pensionsordningen. Den vil foreslå en objektiv procedure til regelmæssig beregning af de bidrag, der skal sikre en aktuarmæssig balance i ordningen på lang sigt,

-gennemføre yderligere foranstaltninger til større gennemsigtighed og sikre, at ordningen fungerer bedre. Der vil blive taget hensyn til de mulige virkninger af disse foranstaltninger med henblik på sikring af en aktuarmæssig balance i ordningen,

-undersøge gennemførligheden af og de eventuelle fordele og ulemper ved en pensionsfond.

*Tidsplan: Debatoplæg i november 2000; igangsætning af den tværinstitutionelle høringsprocedure via Vedtægtsudvalget i foråret 2001.